**SVETO LETO 2025: »Romarji upanja«**

**»Da bi bila Ljubezen ljubljena«**

Meditacija za dekanijsko rekolekcijo, november 2023

Pripravil: Srečko Fras, župnik pri Mali Nedelji

Letošnjo jesen bo minilo 25 let od ustanovitve Odbora za posvetitev **Jezusovemu in Marijinemu Srcu.**

Leta 1997 smo globoko doživeli milostni obisk fatimske Matere Božje romarice v samostojni Sloveniji. Zato je skupina duhovnikov, redovnikov in vernikov iz različnih gibanj kot odgovor na to Marijino ljubezen posredovalo škofom ordinarijem pobudo, da bi se verniki v okviru župnije posvetili in izročili Jezusovemu in Marijinemu Srcu. Slovenski škofje so pobudo radi sprejeli in predlagali temeljito pripravo na ta dogodek. Odbor, ki ga je takrat vodil opat p. dr. Anton Nadrah, je spremljal in spodbujal častilce Jezusovega in Marijinega Srca in jih pripravljal na sveto leto 2000. Tako je bilo po več kot 300 župnijah posvečenih 15.000 posameznikov in družin.

Tudi bližajoče se sveto leto 2025 z geslom »Romarji upanja« nas vabi k temu dejanju, da bi obnovili posvetitev ali pa se nanjo prvič pripravili.

Spominjam se posvetitve Jezusovemu in Marijinemu Srcu na župniji, kjer sem bil mlad kaplan, pa tudi v župniji, kjer sem bil prvič župnik. S kakšno zavzetostjo in veseljem smo pristopili k temu dejanju! Seveda pa se rad spominjam tudi sadov posvetitve: nastala je nova zakonska skupina, nova Frančiškova družina, nekateri so želeli prejeti zakramente, zaznati je bilo porast nedeljnikov, več opravljenih spovedi in več molitve. Združenje je ves čas sodelovalo z ordinariji. O našem delovanju pa je bil obveščen tudi papež sv. Janez Pavel II., ki je prizadevanje za posvetitev Jezusovemu in Marijinemu Srcu pohvalil in spodbudil.

Posvetitev in češčenje Jezusovega in Marijinega Srca temelji na Svetem pismu. »Skupaj z Marijo glejmo to Srce! Prepoznavajmo ga v vsem evangeliju. Predvsem pa prepoznajmo to Srce v uri križanja, ko je bilo prebodeno s sulico in se je njegova skrivnost popolnoma razodela.« To so besede sv. Janeza Pavla II., ki jih je izrekel v nagovoru ob angelovem češčenju.

Božji Sin nas je ljubil do te mere, da je za nas postal človek s človeškim srcem in je za nas umrl na križu. Njegova srčna rana je postala simbol našega odrešenja. Kristus na križu stalno oznanja resničnost besed: »Nihče nima večje ljubezni, kakor je ta, da dá življenje za svoje prijatelje« (Jn 15,13). Za nas, za naše odrešenje se je dal pribiti na križ in je na njem umrl najbolj strahotne in sramotne smrti. Malokdo je Jezusu za to dejanje hvaležen. Marsikdo ima križ v stanovanju le za okras, ne za dokaz Jezusove največje ljubezni do človeštva. Jezusovo prebodeno Srce pa kriči o tej veliki ljubezni. Apostol Janez, ki je stal pod križem, je zapisal: »Gledali bodo vanj, ki so ga prebodli« (Jn 19,37).

Ljubiti in častiti Jezusovo Srce pomeni: ljubiti in častiti Jezusa na križu ter se mu dan za dnem zahvaljevati, da nas je odrešil. Pri češčenju Srca Jezusovega niso najpomembnejše različne vaje in ustne molitve. V ospredju je Kristus sam, njegovo telesno srce je pri tem simbol njegovega notranjega bogastva, zlasti njegove ljubezni do Očeta in vseh ljudi. Bistveno je, da spoznamo Božjo Ljubezen in ji odgovorimo s svojo ljubeznijo do Boga in do naših bližnjih.

Smo v mesecu novembru, ko razmišljamo o smrti in o večnosti. Papež sv. Janez Pavel II. je 5. novembra 1989 ob razlaganju vzklika: Srce Jezusovo, upanje v tebi umirajočih, dejal: »Če je Kristusovo Srce vir, iz katerega kristjan črpa luč in moč za svoje življenje, življenje Božjega otroka, se vprašamo, h kateremu izviru naj se obrne, da bi dobil moč za umiranje, ki bi bilo v skladu z njegovo vero. Če 'živi v Kristusu', ne sme drugače kot umreti v Kristusu. Vzklik iz litanij povzema kristjanovo izkustvo ob soočenju s smrtjo: Kristusovo srce, njegova ljubezen in usmiljenje sta upanje in gotovost za vsakega, ki umira v njem.«

Kdor se izroči in posveti Jezusovemu in Marijinemu Srcu, se odloči, da bo krenil na pot svetosti. Za temelj nauka o Jezusovem Srcu je treba postaviti to, kar nam razodeva njegov Betlehem, njegov Nazaret, njegovo javno življenje in njegova Kalvarija. Bog je Ljubezen. Kakor je edina žalost, da nismo sveti, je po drugi strani edina žalost, da Ljubezen ni ljubljena, kakor je nekoč v solzah dejal sv. Frančišek Asiški. V Jezusovem Srcu je zgoščena vsa ljubezen. Ljubil nas je in nas še ljubi s človeškim srcem, ki je združeno z Božjo osebo. Za to Srce lahko rečemo, da ni dovolj ljubljeno. V Janezovem prvem pismu beremo: »Kdor ne ljubi, Boga ni spoznal, kajti Bog je Ljubezen. Božja ljubezen do nas pa se je razodela v tem, da je Bog poslal v svet svojega edinorojenega Sina, da bi živeli po njem. Ljubezen je v tem - ne v tem, da bi bili mi vzljubili Boga. On nas je vzljubil in poslal svojega Sina v spravno daritev za naše grehe« (1 Jn 4,8–10). Janez v Prvem pismu še pove, kje je temelj naše ljubezni: »Mi ljubimo, ker nas je On prvi vzljubil« (1 Jn 4,19).

In kako naj odgovorimo na to ljubezen? Tako, da se izročimo in posvetimo Jezusovemu in Marijinemu Srcu!

**Literatura:**

* Nihče nima večje ljubezni, posvetitev Jezusovemu in Marijinemu Srcu (A. Nadrah, L. Snoj, A. Mežan.)
* Pij XII., Haurietis aqas
* A. Strle, Češčenje Srca Jezusovega; Poživitev češčenja Jezusovega Srca
* Nadrah A., Odrešenik Jezus Kristus
* Chiara L., Znati izgubljati